钦定古今图书集成/明伦汇编/官常典/第537卷 > 平安
## 钦定古今图书集成/明伦汇编/官常典/第537卷 > 平安

按《明外史》本传：“安，滁人。父定，从太祖起兵，官济宁指
挥佥事，从常遇春至元都，战殁。安初为太祖义儿，定
殁，安袭定职，迁密云指挥使，进右军都督佥事，力举
数百斤，果勇善战。”建文元年，从李景隆北伐，为先锋。
燕王将渡白沟河，安率万骑邀之。燕王曰：“平安竖子，
往从出塞，识我用兵，敢为先锋，今当先破之，使敌丧
胆。”及战，为安所败。燕王夜走失道，从者仅三骑，下马
伏视河流，辨东西，始知营垒所在。明日再战，燕将房
宽先登，安又败之，骁将陈亨被创几死，北兵大败。燕
王见阵后尘起，率七骑驰赴，左右止王勿前，王曰：“敌
精锐所在，吾当之，敌不敢伤我。”当是时，南军诸将，惟
安与瞿能战最力，王亦几危，已而皆败。语详《景隆传》。
燕兵围济南，安谋出御河夺燕饷舟，已而围解。明年，
燕败盛庸于夹河，乘势回军，与安战单家桥，安奋击
大破之，擒其将薛禄。再战滹沱河，又破之。安于阵中
缚楼高数丈，战酣，辄升高望，发强弩射燕军，矢集燕
王旗如猬毛。忽大风起，发屋拔树，声如雷。都指挥邓
戬、陈鹏等陷敌中，安遂败入真定。燕王数出搏战，所
向皆靡。安与庸二军屡挫之，王不得逞。逾月，燕师出
大名，安不急迎战，而与庸及吴杰等分兵扰其饷道。
燕王苦之，遣指挥武胜奉书于朝，请撤安等息兵。帝
览《书》，颇惑之。而燕将李远等方潜走沛县，焚粮舟，掠
彰德，破尾尖寨，谕降林县，势且南下。安于是率万骑
直走北平，至平村，去城五十里而军。燕王惧，遣刘江
等驰救，安亦引还，与燕将李彬战杨村，败之。燕兵破，
萧安统大军营小河，张左右翼以进。合战，大败之，斩
其将陈文。再战再败之，又斩其将王真。真敢战，燕王
常曰：“奋勇如王真，何事不成！”至是为安所杀，燕王乃
身自迎战。安挺枪大呼，直前刺王，马忽蹶，燕王脱走，
燕军大惧，移军齐眉山。安复进搏战，自午至酉，又败
之。燕诸将请还军图后举，王大怒，诸将不敢复言而
何。福又引军来，与安合，燕军益大惧。燕王昼夜擐甲。
福欲持久老燕师，移营灵壁，深堑高垒自固，而运粮
实其中。会粮乏，安分兵迎粮，燕王以精骑遮之，军分
为二。福开壁援，为高煦所败，将移军淮河就粮，燕军
猝薄其垒，军中大乱，人马坠壕堑俱满，福单骑走，安
及陈晖、马溥、徐真、孙成等三十七人皆被执。文臣、宦
官在军被执者百五十馀人。燕军既得安，懽呼动地
曰：“吾属自此获安矣！”安屡败燕兵，斩骁将数人，燕军
莫敢婴其锋，至是争请杀之。燕王惜其勇，简锐卒卫
送北平，命世子及郭资等善视之。王即帝位，以安为
北平都指挥使。寻进行后府都督佥事。帝尝笑问安
曰：“向非马蹶，当何如？”安曰：“刺陛下如拉朽耳。”永乐七
年，帝巡北京。将至，谓左右曰：“平保儿尚在耶？”保儿，安
小字也。安闻之自杀。命以指挥使禄给其子。